Aloyzas Pundzius – vilties žmogus

Skirta 110 metų ateitininkų jubiliejui

Vakar, tvarkydama sandėliuko lentynas, pastebėjau uogienės stiklainėlį su užrašu „Rožės ir obuoliai“ ir nejučia nusišypsojau, prisiminusi savo senelį Aloyzą Pundzių. Kažkam jis buvo gydytojas, mokslų daktaras, Raudonojo kryžiaus ir Valančiaus draugijos pirmininkas, krikščionis demokratas, ateitininkų kuopų atkūrėjas, bet man pirmiausia jis buvo žmogus, skaitęs pasakas, kai dar nepažinojau raidžių, sekmadienių rytais kepęs blynus, kai tingėdavom keltis į Šv. mišias, ir žagarėlius, kai visi suvažiuodavom į Plungę atostogauti, aiškinęs penkis Dievo įrodymus, kai skendau paauglystės ieškojimuose, niekada nepamiršęs ne tik mano, bet vėliau ir vyro bei vaikų gimtadienių, virdavęs uogienes iš aviečių, obuolių ir rožių. Pergyvenęs karą, sovietų represijas, nepriteklių, net ir sunkiausiais laikais mokėjęs džiaugtis tuo, ką turi ir dėkoti Dievui už kiekvieną jam dovanotą dieną, žmoną, vaikus, Lietuvos nepriklausomybę. Mano senelis – daktaras A. Pundzius buvo vilties žmogus, todėl taip gera jį prisiminti.

Senelio vaikystė prabėgo Viekšniuose, kur jo tėvai – Juozas Pundzius ir Ona Gauronskaitė- Pundzienė ūkininkavo ir turėjo medžiagų krautuvę. Mano senelis augo penkių vaikų šeimoje, turėjo tris seseris: Zitą, Zinaidą ir Eufroziną bei brolį Algimantą. Nedaug apie savo ankstyvąją vaikystę man pasakojo, bet supratau, kad jo tėvai buvo tikintys, darbštūs, drąsūs, sumanūs žmonės, mylėjo Lietuvą ir savo vaikus auklėjo pagal šias vertybes. Truputį daugiau žinau apie mokyklinius metus, kuomet Pundzių vaikai įsijungė į krikščioniškų organizacijų veiklą. Tuometinė valdžia, vadovaujama prezidento Antano Smetonos, buvo uždraudusi moksleivius ateitininkus. Nepaisydami rizikos būti išmestiems iš mokyklos be teisės studijuoti universitete, jaunieji katalikai veiklos nenutraukė, susibūrimai vykdavo slapta. Iš pradžių senelis buvo tas, kuris budėdavo prie durų ir stebėdavo, ar aplink nevaikšto įtartini tipai. Vėliau, mokydamasis Mažeikių gimnazijoje, pats vadovavo ten veikusiai ateitininkų moksleivių kuopai. Susirinkę skaitydavo savo parašytus eilėraščius, apysakas, mokydavosi diskutuoti ir viešai reikšti savo nuomonę, o taip pat leido laikraštėlį, remdamiesi literatūriniais kūriniais, statydavo „gyvuosius paveikslus“, o kartais ir rimtus vaidinimus, į kuriuos kviesdavo miestelio gyventojus. Senelis pasakojo, kaip inscenizavo girtuoklio teismą. Norintieji pažiūrėti netilpo į salę. Efektas buvo įspūdingas – alkoholizmą smerkiantis nuosprendis buvo sutiktas ovacijomis. Kartais mažų miestelių kuopas lankydavo ateitininkai iš didesnių miestų. Ilgainiui pasimiršo pavardė, bet net po 68 metų neišdilo įspūdis, kaip iš Kauno universiteto atvykęs studentas jiems pasakojo apie ateitininkų ideologiją. Jo užsidegimas, gebėjimas reikšti mintis, tikėjimas tuo, ką kalbėjo nepaliko abejingų. Aš manau, kad būtent tuo metu, paauglystėje ir ankstyvoje jaunystėje tėvų, kapelionų ir bendraminčių išugdytas tikėjimas Dievu, idealizmas ir pasiryžimas įgyvendinti ateitininkišką šūkį „Visa atnaujinti Kristuje“, prisidėjo prie mano senelio asmenybės ugdymo, visu savo gyvenimu liudijusio penkis principus – inteligentiškumą, visuomeniškumą, tautiškumą, šeimyniškumą ir katalikiškumą.

Kai įstojau į Kauno medicinos universitetą, senelis labai džiaugėsi ir linkėjo ne tik tapti gera gydytoja, bet ir siekti karjeros moksle. Jis svajojo, kad Lietuvos universitetuose įsigalėjusius „raudonuosius“ profesorius pakeis katalikai inteligentai ir, ugdydami jaunimą, skleis krikščioniškas vertybes. Pats dr. A. Pundzius dėl savo pažiūrų sovietiniais laikais negalėjo tapti profesoriumi, pirmiausia nukentėjo dar besimokydamas Mažeikių gimnazijoje, kai paskutiniais metais buvo pašalintas iš mokyklos dėl antitarybinio požiūrio. Tėvai nenustebo, nes ir patys nuo okupantų jau buvo patyrę skriaudą – jų parduotuvė buvo nacionalizuota ir laukė teismas. Senelis gimnaziją pabaigė eksternu Šiauliuose gerais ir labai gerais pažymiais, nelaikė tik TSRS geografijos egzamino, nes jo išvakarėse prasidėjo karas. Todėl ir atestatą gavo ne tarybinį, o su lietuvišku Vyčio antspaudu. Medicinos studijos Vilniuje taip pat nepraėjo be iššūkių – vokiečiai buvo uždarę universitetą, todėl jam, beteisiui studentui, teko bėgti. Antrąjį kursą baigė slapta. O sugrįžus sovietams, vėl buvo metamas iš mokslų dėl to, kad tėvas parduotuvę turėjęs. Senelis Vilniuje gyveno sunkiai, badaudavo, neturėdavo kuo padoriai apsirengti, atrodė apgailėtinai – tikrai ne kaip buožės vaikas, tai vis tik leido studijas pabaigti.

Su diplomu gavo ir paskyrimą į Plungę. A. Pundzius labai norėjo būti chirurgu, tačiau dėl alergijos – dažnai plaunant rankas paūmėdavo egzema – negalėjo juo dirbti. Iš pradžių vadovavo ambulatorijai, vėliau dirbo okulistu, o galų gale tapo ftiziatru (tuberkuliozės specialistu) – 60 metų dirbo gydytoju Plungės ligoninėje, daugiausia rūpinosi tuberkulioze sergančiais pacientais, vadovavo skyriui, triūsė rentgeno kabinete. Jo rankose pamačiau pirmąsias savo gyvenime rentgeno nuotraukas. Iš tiesų jau viso to būtų užtekę gyvenimui įprasminti, tačiau ne mano seneliui. Jis siekė toliau. Net dirbdamas toli nuo pripažintų mokslo centrų, 1974 m. apgynė disertaciją „Tuberkuliozės epidemiologiniai poslinkiai Plungės rajone 1951-1970m.“. Šiuos duomenis beveik dvidešimt metų rinko ir katalogavo „perfo“ kortose, o įspūdingiausia man pasirodė tai, kad savo darbą rusų kalba spausdinimo mašinėle perrašė net tris kartus. Pirmoji 900 puslapių knyga buvo per ilga, todėl reikėjo iš naujo atspausdinti 600 puslapių. Kol dirbo, nurodymai vėl pasikeitė ir vėl teko perrašyt. Tačiau disertacija jam nesuteikė galimybės tapti dėstytoju, kilti karjeros laiptais. Jis ją parašė todėl, kad norėjo įrodyti, jog ir tikintys žmonės yra protingi, išsilavinę ir gali būti mokslininkais net sudėtingesnėmis sąlygomis. Bet už tai Aloyzas išmoko greitai spausdinti. Po disertacijos jis perspausdino ne vieną teologinį veikalą, naudojamą pogrindžio seminarijos studentų. Tik Lietuvai atgavus nepriklausomybę, senelis buvo pripažintas, tapo Lietuvos katalikų mokslų akademijos nariu. Tiesą sakant, toks senelio užsispyrimas tobulėti, siekti mokslo aukštumų ir profesinės kompetencijos visada mane žavėjo ir paskatino ne tik rinktis gydytojos kelią, bet ir parašyti bei apginti disertaciją, tapti dėstytoja.

Kitas svarbus ateitininkiškas principas, turėjęs įtakos senelio gyvenimo pasirinkimams buvo visuomeniškumas. Sovietmečiu buvo uždraustos krikščioniškos visuomeninės organizacijos, bet buvo tokių, kurios siekė padėti žmonėms. Aloyzas keliolika metų buvo Raudonojo kryžiaus Plungės skyriaus pirmininkas, rūpinęsis šios organizacijos kuopų steigimu ir jų veiklos palaikymu. Tuo metu beveik kiekvienas miestelis bei mokykla turėjo draugijos kuopą, o Kulių Raudonojo kryžiaus draugijos kuopa netgi buvo pripažinta geriausia Lietuvoje. Dirbdamas šioje organizacijoje Pundzius vadovavo trejiems medicinos seserų kursams. Iš viso išmokė 90 medicinos seserų, tarp kurių buvo ir jo žmona Janina, vėliau 28 metus kartu su juo dirbusi tuberkuliozės ligoninėje. Taip pat rūpinosi neatlygintina kraujo donoryste. Pats sukūrė (parašė scenarijų, nufilmavo, sumontavo) mėgėjišką filmą apie kraujo donorus bei kraujo centrų darbuotojus, pavadintą „Kraujo lašas“. Šis filmas buvo parodytas respublikinėje Raudonojo kryžiaus vadovų konferencijoje Rygoje. Už nuopelnus šioje veikloje buvo pasiūlyta jam suteikti nusipelniusio gydytojo vardą, tačiau šį vardą pelnė gerokai vėliau, Lietuvai atgavus nepriklausomybę. Tikintiesiems sovietiniais laikais apdovanojimai nebuvo teikiami, nors ir kiek gero jie būtų padarę.

Per visą savo gyvenimą A. Pundzius neparagavo nei lašo alkoholio, puikiai matė, kokią žalą žmogui ir visuomenei jis daro. Senelis vadovavo Vyskupo Motiejaus Valančiaus blaivybės sąjūdžiui, o mes, visi jo anūkai, šiurpome žiūrėdami į Plungės namo palėpėje sukabintus plakatus su giltinėmis ir užrašais „Žemaitė, baig spruogti, bo praspuogsi Lietovą“. Buvome davę pasižadėjimą negerti iki 21 metų, kai kurie nuoširdžiai to laikėmės. Nei vienoje mūsų šventėje Plungėje nebuvo alkoholio, bet netrūko džiaugsmo, dainų, pokalbių, žaidimų.

Lietuvai tapus nepriklausoma, A. Pundzius su didžiausiu įkarščiu ėmėsi krikščionių demokratų partijos ir ateitininkų organizacijos atkūrimo. Kiek kilometrų nuvažiavo savo žiguliuku, neskaičiavo, bet aplankė 81 parapiją, pakalbėjo su visais Telšių vyskupijos kunigais. Kvietė, agitavo, būrė žmones imtis atsakomybės už savo šalį, kovoti už savo vertybes. 1989 m. rugsėjo mėnesį suorganizavo atkuriamąją Telšių vyskupijos ateitininkų konferenciją. Joje dalyvavo 152 moksleiviai, 35 sendraugiai, 5 studentai. Senelis buvo išrinktas valdybos pirmininku. Džiaugsmas dėl nepriklausomos Lietuvos atpirko visus vargus ir išlaidas. Mano senelis net juodžiausiais laikais tikėjo, kad Lietuva atgaus nepriklausomybę, tik nežinojo, ar jam teks sulaukti tos laimingos dienos. Prisimenu jį palinkusį prie radijo imtuvo, besiklausantį žinių per Vatikano radiją ar vartantį Katalikų bažnyčios kroniką. Už Lietuvą jis melsdavosi kasdien, prašydamas Dievo, kad ji taptų laisva, o atgavus nepriklausomybę, dėkojo už šią nepaprastą dovaną.

Tikėjimas ir malda buvo brangiausia A. Pundziaus gyvenime. Net sovietiniais laikais neslėpė, netgi viešai deklaravo savo tikėjimą. Kai kariuomenės vadai, siekdami pakelti jo, gydytojo, karinį laipsnį klausė, kas gi jam nepatinka Tarybų sąjungoje, senelis atsakė, kad tikėjimo persekiojimas. Nesunku nuspėti, kodėl amžiams liko eilinis. Nuostabiausia, kad Dievas jį saugojo: nors jis negavo nei apdovanojimų, nei paaukštinimų, bet išsaugojo gyvybę, nebuvo nei ištremtas, nei kankintas. Neįtikėtini sutapimai. Dar jaunystėje už savo pažiūras buvo išmestas iš gimnazijos, vėliau išlaikęs egzaminus grįžo į Viekšnius ir sužinojo, kad Rainių miškelyje buvo sovietų nukankinti politiniai kaliniai, tarp jų ir gimnazistai. Savo atsiminimuose jis rašė: „Jei manęs nebūtų pašalinę iš gimnazijos, gal būtų suėmę ir išvežę į Rainius“. Kai baigęs universitetą atsikraustė į Plungę, buvo paskirtas sveikatos skyriaus vedėju, tačiau šį darbą suprato kaip kolaboravimą su valdžia, todėl parašė pareiškimą atleisti iš tų pareigų. Valdžia, sužinojusi, kad jis tikintis, atsakė: „Mes ir be pareiškimo atleisim“. Tuo metu buvo užvesta byla saugume. Senelis buvo sekamas, renkami įkalčiai, naktimis ne kartą įsiverždavo saugumiečiai, tikrindavo pasus, buvo baisu, kad išveš. Nežinia, kaip viskas būtų pasibaigę, jei akių uždegimu nebūtų susirgęs Plungės saugumo viršininkas. Senelis tuo metu buvo grįžęs iš akių ligų kursų Kauno ligoninėje, sergantysis kreipėsi į jį ir, gavęs kvalifikuotą pagalbą, pasveiko. Byla buvo nutraukta. Šie ir kiti atsitiktinumai, o iš tiesų neabejotini stebuklai, A. Pundziui teikė viltį, kad mylintiems Dievą viskas išeina į gera, ir drąsą toliau liudyti savo tikėjimą.

Ypač miela man prisiminti savo senelį kartu su babyte – Janina Grinskyte-Pundziene, taip pat ateitininke, vakarais už rankų susikibusius sugrįžtančius iš bažnyčios. Santuokoje jiedu pragyveno 52 metus ir aš, matydama juos, nejučia pagalvodavau, kokia būtų laimė, jei ir aš gyvenimo pabaigoje turėčiau žmogų, kuriam į parankę įsikibusi galėčiau į Šv. Mišias nueiti, džiaugsmais ir vargais pasidalinti. Savo atsiminimuose senelis rašė: „Janytė buvo mano svajonių karalaitė“, sužavėjusi savo gerumu, jautrumu vargstantiems, kantrybe, drąsa. Susipažino studijuodami Vilniaus universitete, Janina atidavė išalkusiam Aloyzui savo maisto taloną, o kai jis ją Kalvarijoje aukštu kalnu lipant už parankės prilaikė, būsimoji mano babytė pagalvojo, kad norėtų visą gyvenimą nugyventi taip į Aloyzą pasiremdama. Piršosi senelis, beje, net tris kartus. Nepasakytum, kad Janina nebūtų jo mylėjusi, bet jos brolis kalėjo už ateitininkų veiklos organizavimą, tėvai ir sesuo buvo ištremti į Sibirą, pati slapstėsi nuo saugumo, gyveno svetimu vardu, padirbtu pasu, tad nenorėjo seneliui pakenkti. Tačiau meilė nugalėjo visus sunkumus ir tvėrė iki gyvenimo pabaigos. Po babytės mirties senelis dar gyveno apie penkiolika metų, bet apie kitą moterį net minties niekam nekilo, o Aloyzas vis sakydavo, kad jo žmona, jo vaikų mama, mūsų babytė Janina neabejotinai nuėjo į dangų ir tapo šventąja.

Janina ir Aloyzas Pundziai susilaukė šešių vaikų, šešiolikos anūkų, trisdešimt vieno proanūkio. Kiekvienas ir kiekviena jiems buvo labiausiai branginama Dievo dovana. Mano senelių namams labai patiko vaikiškas klegesys. Žinoma, didžioji namų ruošos našta neabejotinai gulė ant babytės pečių. Senelis tuo tarpu visada tai pastebėjo, vertino ir dėkojo. Nebuvo dienos, kai po valgio nebūtų pagyręs maistą gaminusių: „Tokių skanių pietų gyvenime nesu valgęs“, ir net tada, kai mano jauniausioji teta į sriubą pridėjo per daug druskos. Kasmet laukdavome vasaros atostogų Plungėje. Ne tik žaisdavom, siausdavom, valgydavom garuojančias ką tik iškeptas bandeles, bet taip pat skaitydavom vaikišką bibliją, diskutuodavom, kas gera ir kas bloga, kalbėdavom apie gyvenimo prasmę, kartu eidavom į bažnyčią. Kai paaugom, net ateitininkišką pusbrolių ir pusseserių stovyklą susiorganizavom. Šios vasaros mano gyvenimui suteikė neišdildomų mielų ir džiaugsmingų atspalvių. Iki šiol atrodo, kad Plungėje niekada netgi nelijo, visada buvo saulėta, gera ir šilta.

Turbūt gražiausia mano senelio savybė buvo gebėti džiaugtis kiekviena diena, kiekvienu žmogumi, kiekviena proga pasitarnauti kitam. Kai mano vaikai buvo maži, man sakydavo: „Taip, tavo gyvenimas nelengvas, tik sukis, bet vis tik kaip tau gerai, kai atsikeli ryte, nereikia sukti galvos, kokį gerą darbą šiandien padaryti“. Jau būdamas senas, sunkiai paeinantis, paklaustas, kaip sekasi, visada atsakydavo: „Geriau ir būti negali. Dar galiu išeiti į kiemą ir priskynęs aviečių išvirti jums uogienės, pats pasiskaldyti malkų ir pasikūręs krosnį pasišildyti ir jus pakviesti atvažiuoti, dar galiu nueiti iki Bažnyčios ir išklausyti Šv. Mišias, dar galiu pakelti telefono ragelį ir pasveikinti savo anūką ar proanūkę su gimtadieniu“.

Toks štai buvo mano senelis – daktaras A. Pundzius. Tikintis, principingas, užsispyręs, drąsus, išmintingas, veiklus, inteligentiškas, mylintis, dėkingas už kiekvieną Dievo jam dovanotą dieną. Gal dėl to ir jo gyvenimas buvo palaimintas, vaisingas ir gražus, jame derėjo ir obuoliai, ir rožės.

Anūkė Irma Kuliavienė